### Beslutningstema

I denne sag skal Tønder Forsynings årsrapport for 2021 godkendes. Derudover skal borgmester og kommunaldirektør bemyndiges til at gennemføre den forestående generalforsamling.

### Sagsfremstilling

[adresse] har fremsendt årsrapport med tilhørende statusprotokollat samt dagsordenspunkter til den kommende generelforsamling i Tønder Forsyning.

Dagsordenen til generelforsamlingen er:

1. Valg af dirigent
2. Forelæggelse af årsrapport til godkendelse
3. Beslutning om anvendelse af overskud eller dækning af underskud i henhold til godkendt årsrapport
4. Valg af medlemmer til bestyrelsen, herunder valg af formand og næstformand
5. Valg af revisor
6. Eventuelt

Det har siden 2008 været praksis, at Kommunalbestyrelsen på sit møde umiddelbart inden generalforsamlingen behandler både årsrapport og dagsorden og bemyndiger borgmester og kommunaldirektør til at gennemføre generalforsamlingen.

Regnskabet er revideret af revisionsfirmaet PWC og underskrevet af hele bestyrelsen. PWC har forsynet årsregnskaberne med en revisionspåtegning uden forbehold - men med et fremhævet forhold for selskaberne Tønder Forsyning A/S , Tønder Service A/S og Tønder Affald A/S.

I revisionsprotokollatet beskrives endvidere væsentlige forhold af betydning for bestyrelsen.

Opmærksomheden henledes især på, at revisionen anbefaler, at garantistillelserne på tværs af koncernens selskaber opløses efter drøftelser med Sydbank, med henvisning til at de enkelte driftsselskaber skal have en særskilt hvile i sig selv økonomi.

Der gøres opmærksom på at deponiets underdækning har været stigende de sidste par år, og at der er iværksat et arbejde med at afdække den langsigtede økonomi for Tønder Deponi A/S.

Det nævnes desuden, at skattestyrelsen i efteråret 2021 offentliggjorde et udkast til et styresignal omkring moms på affald, som anfører, at momsfritagelsen ikke gælder for kommunalt ejede aktieselskaber. Tønder Affald A/S, Tønder Service A/S og Tønder Forsyning A/S er i 2021 indtrådt i en fælles momsregistrering for at sikre det bedst mulige momsgrundlag fremadrettet. Forsikringssagen efter hackerangrebet i 2020 er fortsat i proces.

### Kommunaldirektøren indstiller,

at årsrapporten godkendes,

at borgmesteren og kommunaldirektøren bemyndiges til at gennemføre generalforsamlingen, og

at indstillingen videresendes til Kommunalbestyrelsen.

Beslutning fra Økonomiudvalget, 19. maj 2022, pkt. 7:

Indstillingen anbefales.

Borgmesteren og kommunaldirektøren bemyndiges til at gennemføre generalforsamlingen.

### Beslutning

Økonomiudvalgets indstilling godkendt.